3 buitelanders vas toe Valke op sindikaat toeslaan | Netwerk24
3 buitelanders vas toe Valke op sindikaat toeslaan
Deur Malherbe Nienaber 15 Augustus 2019 20:05
Die Valke het Donderdag drie buitelanders in Johannesburg in hegtenis geneem en op renosterhoring beslag gelê in 'n deursoekingsoperasie.
Die Valke het Donderdag op hierdie twee voertuie beslag gelê toe drie buitelandse sindikaatlede in Johannesburg vasgetrek is. Foto: SAPD
Volgens die Valke in Mpumalanga word daar vermoed die verdagtes wat aangekeer is, is die "baasbreine" van 'n stropingsindikaat.
Drie persele is deursoek en 'n Chinese burger en twee Taiwannese burgers tussen 45 en 53 jaar is vasgetrek.
Twee renosterhorings en twee voertuie met 'n gesamentlike waarde van R700 000 is tydens die operasie gekonfiskeer, terwyl daar ook op R70 500 in kontant beslag gelê is.
Kapt. Dineo Sekgotodi, Valke-woordvoerder in Mpumalanga, sê dat ondersoeke steeds die sindikaat se bedrywighede ontbloot en dat nog mense gearresteer gaan word.
Die drie buitelanders sal Vrydag in die landdroshof in Kempton Park verskyn.
Die Valke het Donderdag 'n "geïntegreerde span van kenners" in Gauteng ontplooi om lasbriewe tot uitvoering te bring nadat renosterhoring glo by sindikaatlede in Johannesburg gekoop is.
Dit volg ná 'n jaarlange ondersoek deur die Valke in Middelburg, Mpumalanga, wat 'n "berugte Chinese sindikaat" geïnfiltreer het wat renosterhoring na lande in Suidoos-Asië smokkel.
"Verskeie transaksies is oor 'n jaar gemaak met dié Chinese sindikaat wat hul onwettige smokkelary in renosterhoring in Gauteng voortsit. Die sindikaat het deeglik gewerk om wetstoepassers te systap. Dit het die ondersoek moeilik gemaak," sê Sekgotodi
Die Valke se ondersoek het Sanparke, die batebeslagleggingseenheid, misdaadintelligensie, die forensiese laboratoriumdienste, 'n spesiale taakmag, die departement van binnelandse sake, die nasionale vervolgingsgesag (NVG) en Mpumalanga se raad van parke betrek.